IZVEDBENA UREDBA KOMISIJE (EU) 2020/1988

z dne 11. novembra 2020

o določitvi pravil za uporabo uredb (EU) št. 1308/2013 in (EU) št. 510/2014 Evropskega parlamenta in Sveta v zvezi z upravljanjem uvoznih tarifnih kvot po načelu „kdor prvi prispe, prvi dobi“

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) št. 1308/2013 Evropskega parlamenta in Sveta z dne 17. decembra 2013 o vzpostavitvi skupne ureditve trgov kmetijskih proizvodov in razveljavitvi uredb Sveta (EGS) št. 922/72, (EGS) št. 234/79, (ES) št. 1037/2001 in (ES) št. 1234/2007 (1) ter zlasti člena 187 in člena 223(3) Uredbe,

ob upoštevanju Uredbe (EU) št. 510/2014 Evropskega parlamenta in Sveta z dne 16. aprila 2014 o trgovinskih režimih za nekatero blago, pridobljeno s predelavo kmetijskih proizvodov, in razveljavitvi uredb Sveta (ES) št. 1216/2009 in (ES) št. 614/2009 (2) ter zlasti člena 16(1) Uredbe,

ob upoštevanju naslednjega:

(1) Uredba (EU) št. 1308/2013 določa pravila za upravljanje tarifnih kvot in posebno obravnavo pri uvozu v tretje države. Poleg tega so bila z njo na Komisijo prenesena pooblastila za sprejetje delegiranih in izvedbenih aktov v zvezi s tem. Da bi se v novem pravnem okviru zagotovilo nemoteno delovanje upravljanja tarifnih kvot, bi bilo treba s takimi akti sprejeti nekatera pravila. Navedeni akti bi morali nadomestiti nekatere akte o skupnih pravilih ali specifičnih sektorskih pravilih, ki temeljijo na aktih, sprejetih v skladu s členom 43(2) ali členom 207 Pogodbe o delovanju Evropske unije (v nadaljnjem besedilu: PDEU), in jih Delegirana uredba Komisije (EU) 2020/1987 (3) razveljavlja.

(2) Unija se je v mednarodnih sporazumih in aktih, sprejetih v skladu s členom 43(2) in členom 207 PDEU, zavezala k odprtju tarifnih kvot za nekatere kmetijske proizvode in v nekaterih primerih k upravljanju teh kvot po načelu „kdor prvi pride, prvi melje“. Uredbe Komisije in izvedbene uredbe Komisije, s katerimi so se navedene kvote odprle in v katerih so določena posebna pravila, razveljavlja Delegirana uredba (EU) 2020/1987 Primerno je ohraniti ta pravila ter hkrati nadomestiti zastarele določbe in racionalizirati upravljanje tarifnih kvot.

(3) Zaradi upravne poenostavitve in preglednosti je primerno določiti vsa pravila za upravljanje teh tarifnih kvot v eni sami uredbi.

(4) V uredbah Komisije (ES) št. 2535/2001 (4) in (ES) št. 442/2009 (5) ter Izvedbeni uredbi Komisije (EU) št. 1273/2011 (6) so se odprle in upravljale nekatere tarifne kvote, upravljane po metodi hkratnega preverjanja zahtevkov za izdajo uvoznega dovoljenja in drugih tarifnih kvot, ki se upravljajo po načelu „kdor prej pride, prej melje“. Te uredbe so bile razveljavljene z Delegirano uredbo Komisije (EU) 2020/760 (7), v kateri so bila določena nova pravila za upravljanje uvoznih in izvoznih tarifnih kvot, za katere je potrebno dovoljenje. Da bi zagotovili, da bodo lahko še naprej delovale tudi tarifne kvote, ki se upravljajo po načelu „kdor prvi prispe, prvi dobi“ v skladu z razveljavljenimi uredbami, je treba določiti pravila za upravljanje teh kvot.

(5) Uredbe Komisije (ES) št. 2535/2001, (ES) št. 2305/2003 (8), (ES) št. 1964/2006 (9), (ES) št. 539/2007 (10), (ES) št. 616/2007 (11), (ES) št. 1384/2007 (12), (ES) št. 1385/2007 (13), (ES) št. 412/2008 (14), (ES) št. 748/2008 (15) ter izvedbene uredbe Komisije (EU) št. 1273/2011, (EU) št. 480/2012 (16) in (EU) št. 1223/2012 (17), ki določajo način upravljanja nekaterih uvoznih tarifnih kvot z uporabo metode hkratnega preverjanja zahtevkov za izdajo uvoznega dovoljenja iz člena 184(2)(b) Uredbe (EU) št. 1308/2013, so bile razveljavljenje z Delegirano uredbo (EU) 2020/760. Te tarifne kvote bi morale ostati odprte, njihovo metodo upravljanja pa bi bilo treba prilagoditi. Uporaba načela „kdor prvi prispe, prvi dobi“ se je izkazala za pozitivno v več kmetijskih sektorjih za tarifne kvote, ki se ne štejejo za občutljive in za katere je značilno omejeno povpraševanje. Zaradi upravne poenostavitve bi bilo treba te uvozne kvote odslej upravljati po tem načelu.

(6) Tarifne kvote, za katere so veljale razveljavljene uredbe, bi bilo treba upravljati v skladu s členi 49–54 Izvedbene uredbe Komisije (EU) 2015/2447 (18), ki urejajo upravljanje tarifnih kvot, namenjenih za uporabo z upoštevanjem kronološkega zaporedja datumov prejetja carinskih deklaracij (načelo „kdor prvi prispe, prvi dobi“).

(7) Da bi zagotovili časovno usklajen uvoz za nekatere tarifne kvote, je primerno njihovo letno obdobje tarifne kvote razdeliti na podobdobja.

(8) S posebnimi določbami bi bilo treba zagotoviti spoštovanje nekaterih zahtev glede uporabe ali kakovosti uvoženih proizvodov. Uvoz po znižani ali ničelni stopnji uvozne dajatve znotraj kvote bi zato moral biti pogojen z uvoznikovo predložitvijo dokazila o uporabi ali kakovosti proizvoda ali o položitvi varščine, ki je enaka razliki med dajatvijo znotraj kvote in konvencionalno dajatvijo (obravnava po načelu največjih ugodnosti). Če je ustrezno, bi bilo treba določiti primeren rok za predelavo proizvoda.

(9) Določiti bi bilo treba posebne določbe glede stopnje prožnosti v zvezi z dokumentacijskimi zahtevami v primeru višje sile, kot je pandemija.

(10) Združeno kraljestvo je EU zapustilo 31. januarja 2020. Sporazum o izstopu, ki sta ga sklenila Unija in Združeno kraljestvo in v katerem je določeno prehodno obdobje do 31. decembra 2020, je začel veljati 1. februarja 2020. Na podlagi navedenega sporazuma Združeno kraljestvo od 1. julija 2020 ne more zahtevati podaljšanja tega prehodnega obdobja na obdobje po letu 2020. Uredba (EU) 2019/216 Evropskega parlamenta in Sveta (19) določa, da je treba dan po tem, ko se Uredba Sveta (ES) št. 32/2000 (20) preneha uporabljati za Združeno kraljestvo in v njem, tarifne kvote, vključene na seznam koncesij in obveznosti Unije, priložen Splošnemu sporazumu o carinah in trgovini 1994, porazdeliti med Unijo in Združeno kraljestvo na podlagi deleža EU-27 pri uporabi kvote, določenega v Prilogi k Uredbi (EU) 2019/216. Zato bi morala ta uredba vključevati nove količine za EU-27, določene s porazdelitvijo, v skladu z Uredbo (EU) 2019/216 in Izvedbeno uredbo Komisije (EU) 2019/386 (21).

(11) Ukrepi iz te uredbe so v skladu z mnenjem Odbora za skupno ureditev kmetijskih trgov –

SPREJELA NASLEDNJO UREDBO:

POGLAVJE I

PODROČJE UPORABE IN SKUPNA PRAVILA

Člen 1 Področje uporabe Ta uredba določa skupna pravila za upravljanje tarifnih kvot iz Priloge I za kmetijske proizvode, zlasti v zvezi z: (a) metodo upravljanja; (b) obdobji tarifne kvote in podobdobji tarifne kvote, če se uporabljajo; (c) zahtevami glede predelave, posebne uporabe in kakovosti, ki jih morajo izpolnjevati nekateri proizvodi, da bi primerni za uvoz v okviru tarifne kvote. (d) postopki in višino varščine, ki se položi za proizvode iz točke (c); (e) spremnimi dokumenti, če se uporabljajo. Določa tudi posebna pravila za upravljanje nekaterih od teh tarifnih kvot.

Člen 2 Upravljanje tarifnih kvot 1. Tarifne kvote iz Priloge I upravlja Unija po kronološkem zaporedju datumov prejetja carinskih deklaracij za sprostitev v prosti promet v skladu s členi 49–54 Izvedbene uredbe (EU) 2015/2447. 2. Člen 53(2)(b) in (c) ter člen 53(3) Izvedbene uredbe (EU) 2015/2447 se ne uporabljata za tarifne kvote in tarifne podkvote pod zaporednimi številkami 09.0138, 09.0139, 09.0140, 09.0141, 09.0142, 09.0143, 09.0144, 09.0161, 09.0162, 09.0145, 09.0163, 09.0164, 09.0146, 09.0147, 09.0148, 09.0149, 09.0150, 09.0151, 09.0152, 09.0153, 09.0159, 09.0160, 09.0154, 09.0155, 09.0156, 09.0157 in 09.0158.

Člen 3 Podobdobja tarifne kvote 1. Če je obdobje tarifne kvote razdeljeno na podobdobja, kot je določeno v Prilogi I, razpoložljiva količina kvote za podobdobje vključuje neizkoriščene količine iz prejšnjega podobdobja tarifne kvote. Vendar se količine, ki ostanejo neizkoriščene ob koncu obdobja tarifne kvote, ne prenašajo v naslednje obdobje tarifne kvote. 2. Če je obdobje tarifne kvote razdeljeno na podobdobja, črpanje za vsako podobdobje razen zadnjega preneha peti delovni dan Komisije v drugem mesecu po koncu zadevnega podobdobja.

Člen 4 Spremni dokumenti 1. Če se v Prilogi I zahteva dokazilo o poreklu, izvajalci carinskim organom Unije predložijo določen dokument skupaj s carinsko deklaracijo za sprostitev v prosti promet za zadevne proizvode. Potrebni spremni dokumenti so za vsako tarifno kvoto določeni v Prilogi I. 2. Če gre pri dokazilu o poreklu za potrdilo o poreklu za proizvode, za katere veljajo posebni nepreferencialni uvozni režimi, mora izpolnjevati zahteve iz člena 57 Izvedbene uredbe (EU) 2015/2447. 3. Če je tarifna kvota določena kot preferencialni tarifni ukrep iz točk (d) in (e) člena 56(2) Uredbe (EU) št. 952/2013 Evropskega parlamenta in Sveta (22), se dokazilo o poreklu izda ali poda v skladu s pravili o preferencialnem poreklu iz člena 64 navedene uredbe. 4. Če se zahteva potrdilo o pristnosti, mora izpolnjevati zahteve iz poglavja II in Priloge II k tej uredbi. 5. Po potrebi lahko carinski organi od deklaranta ali uvoznika zahtevajo dodatna dokazila, ki so potrebna, da se poreklo proizvodov dokaže v skladu s členom 61(2) Uredbe (EU) št. 952/2013 ali upoštevnimi določbami zadevnega trgovinskega režima.

Člen 5 Elektronski dokumenti Če pristojni organ države članice priznava, da zahtevani uradni dokument zaradi višje sile ni na razpolago: (a) lahko pristojni organ te države članice izda skenirano kopijo izvirnega dokumenta (v papirni ali elektronski obliki), če se taka kopija pošlje z elektronskim sporočilom iz poštnega predala pristojnih organov te države članice; (b) lahko pristojni organ države članice, ki mu je treba predložiti zahtevani uradni dokument, od izvajalca sprejme skenirano kopijo izvirnika (v papirni ali elektronski obliki), ki ji je priložena izvajalčeva pisna zaveza, da bo predložil izvirnik takoj, ko bo mogoče. Prožnejše zahteve iz prvega odstavka carinskih organov držav članic ne odvezujejo dolžnosti skrbnega pregleda. Carinski organi morajo imeti razumno zagotovilo o pristnosti in veljavnosti dokumentov.

Člen 6 Pregledi v tretjih državah Komisija lahko od tretje države zahteva, da predstavnike Komisije pooblasti, da v tej tretji državi po potrebi opravijo preglede za preveritev izpolnjevanja zahtev ali pogojev, ki so predpogoj za izdajo potrdil ali drugih uradnih dokumentov, ki se predložijo carinskim organom Unije za sprostitev proizvoda v prosti promet v Uniji. Ti pregledi se izvedejo skupaj s pristojnimi organi zadevne tretje države.

POGLAVJE II

POSEBNA SEKTORSKA PRAVILA

ODDELEK 1

ŽITA

Člen 7 Opredelitve za tarifne kvote pod zaporednimi številkami 09.0124, 09.0131, 09.0127, 09.0128, 09.0129 in 09.0130 1. Za tarifni kvoti pod zaporednima številkama 09.0124 in 09.0131 se za namene opredelitve pojma „sladki krompir, ki ni namenjen za človeško prehrano“ šteje, da je sladki krompir namenjen za človeško prehrano v smislu oznake KN 0714 20 10, če je v času carinskih formalnosti za sprostitev v prosti promet svež, cel in v izvirnih pakiranjih do vključno 28 kg. 2. Za tarifne kvote pod zaporednimi številkami 09.0127, 09.0128 in 09.0129 proizvodi, ki spadajo v oznako KN ex 0714 10 00, pomenijo proizvode razen peletov iz moke in zdroba, zajetih pod oznako KN 0714 10 00. 3. Za tarifno kvoto pod zaporedno številko 09.0130 proizvodi, ki spadajo pod oznake KN ex 0714 10 00, ex 0714 30 00, ex 0714 40 00, ex 0714 50 00 in ex 0714 90 20, pomenijo proizvode vrste, ki se uporablja za človeško prehrano, v izvirnih pakiranjih z neto vsebino do največ 28 kg, bodisi sveže in cele ali brez kože in zamrznjene, razrezane ali ne.

Člen 8 Opredelitve za tarifno kvoto pod zaporedno številko 09.0076 Za tarifno kvoto pod zaporedno številko 09.0076 se uporabljajo naslednje opredelitve pojmov: (a) „poškodovana zrna“ pomeni zrna ječmena, drugih žit ali divjega ovsa z znaki poškodbe, vključujoč poslabšanje zaradi bolezni, zmrzali, vročine, insektov ali plesni, slabega vremena in vseh drugih oblik fizične poškodbe; (b) „zrna ječmena neoporečne in zadovoljive prodajne kakovosti“ pomeni zrna ječmena ali koščke zrn, ki niso poškodovani, kakor je opredeljeno v točki (a), razen zrn, poškodovanih od zmrzali ali plesni.

Člen 9 Zahteve glede kakovosti za tarifno kvoto pod zaporedno številko 09.0076 1. Ječmen je primeren za uvoz v okviru tarifne kvote pod zaporedno številko 09.0076, če izpolnjuje naslednje zahteve: (a) specifična teža: najmanj 60,5 kg/hl; (b) poškodovana zrna: največ 1 %; (c) vsebnost vlage: največ 13,5 %; (d) zrna neoporečne in zadovoljive prodajne kakovosti: najmanj 96 %. 2. Skladnost z zahtevami glede kakovosti iz odstavka 1 se potrdi z enim od naslednjih dokumentov: (a) potrdilo o analizi, opravljeni na zahtevo uvoznika s strani carinskega urada, ki je sprostil blago v prosti promet, ali (b) potrdilo o skladnosti za uvoženi ječmen, ki ga izda vladni organ države porekla in ga priznava Komisija. 3. V skladu s členom 254 Uredbe (EU) št. 952/2013 je ječmen predmet carinskega nadzora, s katerim se zagotovi, da: (a) se predela v slad v roku šestih mesecev od dneva sprostitve v prosti promet, ter (b) se tako pridobljeni slad uporabi za proizvodnjo piva, ki zori v sodih, narejenih v celoti ali deloma iz bukovega lesa, največ 150 dni po dnevu, na katerega je bil ječmen predelan v slad. Za predelavo uvoženega ječmena v slad se šteje, da je izvedena, ko je bil pivovarski ječmen namočen. 4. Višina varščine, ki jo položijo izvajalci za zagotovitev, da je izpolnjena zahteva iz odstavka 3, je določena v Prilogi I. 5. Varščina iz odstavka 4 se sprosti takoj, ko se zadevnim carinskim organom predloži dokaz: (a) da kakovost ječmena, ki se ugotovi na osnovi potrdila o skladnosti ali potrdila o analizi, izpolnjuje zahteve iz odstavka 1; (b) da je bila zahteva o predelavi iz odstavka 3 izpolnjena v določenem roku. 6. Potrdila, ki jih izdaja Zvezna inšpekcijska služba ZDA za žito (FGIS) za pivovarski ječmen, namenjen za uporabo pri proizvodnji piva, ki zori v sodih, narejenih v celoti ali deloma iz bukovega lesa, kot je določeno v delu A Priloge II, Komisija uradno priznava v okviru postopka upravnega sodelovanja, kakor je predvideno v členih 58 in 59 Izvedbene uredbe (EU) 2015/2447. Če je iz analitičnih parametrov, vpisanih v potrdilo o skladnosti, ki ga je izdala služba FGIS, razvidna skladnost z zahtevami glede kakovosti za pivovarski ječmen iz odstavka 1 tega člena, se odvzamejo vzorci na podlagi analize tveganja v skladu s členom 46 Uredbe (EU) št. 952/2013 in iz najmanj 3 % proizvoda, sproščenega v prosti promet v zadevnem obdobju tarifne kvote. Reprodukcija pečatov, ki jih je potrdila vlada Združenih držav Amerike, se pošlje državam članicam na najprimernejše možne načine.

Člen 10 Tarifne kvote pod zaporednima številkama 09.0689 in 09.0779 1. Proizvodi, uvoženi v okviru tarifne kvote pod zaporedno številko 09.0689 se sprostijo v prosti promet po predložitvi dokazila o poreklu v skladu s členom 15 Dodatka I l Regionalni konvenciji o panevro-mediteranskih preferencialnih pravilih o poreklu (23), sklenjene s Sklepom Sveta 2013/94/EU (24), kot je navedeno v členu 1 Protokola 3 k Sporazumu med Evropsko skupnostjo na eni strani in vlado Danske ter lokalno vlado Ferskih otokov na drugi strani (25), sklenjenem s Sklepom Sveta 97/126/ES (26), glede opredelitve pojma „izdelki s poreklom“ in metod upravnega sodelovanja. 2. Proizvodi, uvoženi v okviru tarifne kvote pod zaporedno številko 09.0779, se sprostijo v prosti promet po predložitvi dokazila o poreklu, ki ga izda država izvoznica v skladu s členom 15 Dodatka I k Regionalni konvenciji o panevro-mediteranskih preferencialnih pravilih o poreklu, kot je navedeno v členu 1 Protokola 3 k Sporazumu med Evropsko gospodarsko skupnostjo in Kraljevino Norveško (27), sklenjenega z Uredbo (EGS) št. 1691/73 Sveta (28), ali deklaracije na računu, izdanem v skladu z navedenim sporazumom.

Člen 11 Tarifne kvote pod zaporednima številkama 09.0074 in 09.0075 1. Znesek varščine, ki jo izvajalci položijo za zagotovitev kakovosti proizvodov, uvoženih v okviru tarifnih kvot po zaporednima številkama 09.0074 in 09.0075, je določen v Prilogi I. Poleg tega carinski organi zahtevajo posebno varščino, ki ustreza razliki med najvišjo carinsko dajatvijo in dajatvijo znotraj kvote, ki se uporablja za različne kakovosti žita, na dan sprejetja deklaracije o sprostitvi v prosti promet, razen če je deklaraciji priloženo potrdilo o skladnosti, ki ga je izdala Zvezna inšpekcijska služba ZDA za žito (United States Federal Grain Inspection Service) ali Kanadska komisija za žita (Canadian Grain Commission) v skladu s točko (b) ali (c) prvega pododstavka člena 7(2) Uredbe Komisije (EU) št. 642/2010 (29). 2. Carinski organ odvzame reprezentativne vzorce od vsakega uvoza v okviru tarifne kvote pod zaporedno številko 09.0074 zaradi izvedbe testov, potrebnih za ugotavljanje, ali je vsebnost steklastih zrn najmanj 73 %. Če kakovost ni primerna, se dostop do tarifne kvote zavrne. 3. Carinski organi odvzamejo reprezentativne vzorce vsakega uvoza v okviru tarifne kvote pod zaporedno številko 09.0075 zaradi izvedbe testov, potrebnih za ugotovitev, ali je kakovost uvoženega proizvoda skladna z zahtevami iz Priloge I. Če kakovost ni primerna, se dostop do tarifne kvote zavrne. 4. Če testi iz odstavkov 2 in 3 pokažejo, da je kakovost uvoženih proizvodov pod standardno kakovostjo, se uporabi Uredba Komisije (EU) št. 642/2010. Poleg onemogočenja dostopa do tarifne kvote se znesek 5 EUR na 1 000 kg iz Priloge I k tej Uredbi zadrži.

ODDELEK 2

RIŽ

Člen 12 Tarifna kvota pod zaporedno številko 09.0139 1. Riž, uvožen v okviru tarifne kvote pod zaporedno številko 09.0139, se da v postopek posebne rabe v skladu s členom 254 Uredbe (EU) št. 952/2013. Riž, uvožen v okviru tarifne kvote pod zaporedno številko 09.0139, se predela v šestih mesecih od datuma sprostitve v prosti promet. 2. Pri zahtevi za dovoljenje za posebno rabo uvoznik kot kraj predelave navede ime predelovalnega podjetja in države članice ali največ pet različnih predelovalnih obratov. 3. Višina varščine, ki jo položijo izvajalci za zagotovitev, da je izpolnjena zahteva iz odstavka 1, je določena v Prilogi I. 4. Varščina se sprosti ob predložitvi dokazila, da je bil proizvod predelan v šestih mesecih od datuma sprostitve v prosti promet. Če zahteva glede predelave ni izpolnjena v tem roku, se znesek sproščene varščine zniža za 2 % za vsak dan prekoračitve roka. 5. Pristojni organ prejme dokazilo o predelavi v šestih mesecih od roka za predelavo. V nasprotnem primeru se znesek varščine zniža za še 2 % za vsak dan prekoračitve roka.

Člen 13 Tarifna kvota pod zaporedno številko 09.0141 1. Pri uvozu v okviru tarifne kvote pod zaporedno številko 09.0141 se predloži potrdilo o poreklu. 2. Vzorec potrdila o poreklu iz odstavka 1 je prikazan v delu B Priloge II. 3. Potrdilo o poreklu velja devetdeset dni od dneva izdaje in najpozneje do 31. decembra leta izdaje. 4. Ime pristojnega organa Bangladeša za izdajo potrdil o poreklu se objavi v seriji C Uradnega lista Evropske unije. 5. Pristojni organ Bangladeša v potrdilo o poreklu vpiše enega od vnosov iz Priloge III pod „Opombe“. 6. Če je znesek davka, ki ga pobere država izvoznica, nižji od znižane dajatve iz Priloge I, znižanje ne presega pobranega zneska. 7. Količine riža, brušenega do drugih stopenj, kot je stopnja oluščenega riža, se pretvorijo na podlagi pretvorbenih količnikov iz člena 1 Uredbe Komisije (ES) št. 1312/2008 (30).

ODDELEK 3

SADJE IN ZELENJAVA: PROIZVODI IZ PREDELANEGA SADJA IN ZELENJAVE

Člen 14 Opredelitve za tarifne kvote pod zaporednimi številkami 09.0025, 09.0027 in 09.0033 1. Za tarifno kvoto pod zaporedno številko 09.0025 „sladke pomaranče visoke kakovosti“ predstavljajo podobne pomaranče z različnimi značilnostmi, zrele, čvrste in dobre oblike, vsaj dobre barve, prožne in brez gnilobe, brez nezaraslih razpok v lupini, trde ali suhe lupine, izpuščajev, brazgotin zaradi rasti, poškodb (razen tistih, ki nastanejo pri običajnem ravnanju in pakiranju), poškodb, nastalih zaradi suše ali vlage, mnogih ali posameznih ščetin, gub, brazgotin, oljnih madežev, lusk, sončnih znamenj, umazanije ali drugih zunanjih snovi, bolezni, insektov ali poškodb, nastalih s stroji, pri prenašanju ali drugače; v vsaki pošiljki lahko od te opredelitve odstopa največ 15 % sadja, ta odstotek pa lahko zajema največ 5 % poškodb, ki predstavljajo resne poškodbe, in v ta zadnji odstotek je lahko vključno tudi največ 0,5 % gnilobe. 2. Za tarifno kvoto pod zaporedno številko 09.0027 „hibridi agrumov, znani pod imenom ‚mineole‘“ pomeni hibride agrumov sorte mineol (Citrus paradisi Macf. CV Duncan in Citrus reticulate blanca CV Dancy). 3. Za tarifno kvoto pod zaporedno številko 09.0033 „zamrznjen koncentriran pomarančni sok, z vrednostjo brix do vključno 50“ pomeni pomarančni sok z gostoto do 1,229 grama na kubični centimeter pri 20 °C.

Člen 15 Potrdilo o pristnosti za tarifne kvote pod zaporednimi številkami 09.0025, 09.0027 in 09.0033 1. Za proizvode, ki se sproščajo v prosti promet v okviru tarifnih kvot pod zaporednimi številkami 09.0025, 09.0027 in 09.0033, izvajalec pristojnemu organu predloži potrdilo o pristnosti v skladu z deli C, D in E Priloge II, ki so ga izdali pristojni organi države porekla v skladu s Prilogo IV in ki potrjuje posebnosti proizvodov v skladu s členom 14. 2. V primeru zgoščenega pomarančnega soka pa se lahko namesto potrdila o pristnosti Komisiji pred uvozom predloži splošno potrdilo, ki ga izda pristojni organ države porekla in ki potrjuje, da tam proizvedeni zgoščeni pomarančni sok ne vsebuje soka rdečih pomaranč. Komisija nato po elektronski poti obvesti države članice, tako da lahko izdajo navodila za svoje carinske službe.

ODDELEK 4

VINO

Člen 16 Tarifne kvote pod zaporednimi številkami 09.1526, 09.1527, 09.1558, 09.1559, 09.1570 in 09.1572 1. Izvzetje od dajatev za tarifne kvote pod zaporednimi številkami 09.1526, 09.1527, 09.1558, 09.1559, 09.1570 in 09.1572 se uporablja ob upoštevanju zahteve, da uvožena vina ne prejemajo izvoznih subvencij. 2. Carinskim organom Unije se predloži dokument VI-1 ali izvleček VI-2, pripravljen v skladu s členom 22 Delegirane uredbe Komisije (EU) 2018/273 (31). 3. V skladu s Protokolom 2 k Stabilizacijsko-pridružitvenemu sporazumu med Evropskima skupnostma in njunimi državami članicami na eni strani ter Republiko Srbijo na drugi strani (32), sklenjenemu s Sklepom 2013/490/EU (33), se izvzetje od dajatev v okviru tarifnih kvot pod zaporednima številkama 09.1526 in 09.1527 začasno zamrzne, če Srbija za zadevne proizvode izplačuje izvozne subvencije. 4. Na zahtevo ene izmed pogodbenic iz odstavka 3 se lahko opravijo posvetovanja o prilagoditvi tarifnih kvot pod zaporednima številkama 09.1526 in 09.1527 s prenosom količin iz tarifne kvote pod zaporedno številko 09.1527 v tarifno kvoto pod zaporedno številko 09.1526. 5. V skladu z Dodatnim protokolom o prilagoditvi trgovinskih vidikov Stabilizacijsko-pridružitvenega sporazuma med Evropskimi skupnostmi in njihovimi državami članicami na eni strani in Nekdanjo jugoslovansko republiko Makedonijo na drugi strani zaradi upoštevanja izida pogajanj med strankama o vzajemnih preferencialnih koncesijah za nekatera vina, vzajemnem priznavanju, zaščiti in nadzoru imen vin ter vzajemnem priznavanju, zaščiti in nadzoru označb za žgane pijače in aromatizirane pijače (34) (v nadaljnjem besedilu: dodatni protokol o vinu), sklenjenim s Sklepom Sveta 2001/916/ES (35), se izvzetje od dajatev v okviru tarifnih kvot iz dodatnega protokola začasno zamrzne, če Severna Makedonija za zadevne proizvode izplačuje izvozne subvencije. 6. Ne glede na pogoje iz točke 5(a) Priloge I k dodatnemu protokolu o vinu veljajo za uvoz vina znotraj tarifnih kvot pod zaporednima številkama 09.1558 in 09.1559 določbe Protokola 4 o opredelitvi pojma „izdelki s poreklom“ in o načinih upravnega sodelovanja, ki se uporabljajo v Stabilizacijsko-pridružitvenem sporazumu med Evropskimi skupnostmi in njihovimi državami članicami na eni strani ter Nekdanjo jugoslovansko republiko Makedonijo na drugi strani (36), odobrenem s Sklepom Sveta in Komisije 2004/239/ES, Euratom (37). 7. Na zahtevo ene izmed pogodbenic iz odstavka 6 se lahko opravijo posvetovanja o prilagoditvi tarifnih kvot pod zaporednima številkama 09.1558 in 09.1559 s prenosom količin nad 6 000 hl iz tarifne kvote pod zaporedno številko 09.1559 v tarifno kvoto pod zaporedno številko 09.1558. 8. V skladu s Stabilizacijsko-pridružitvenim sporazumom med Evropsko unijo in Evropsko skupnostjo za atomsko energijo na eni strani ter Kosovom na drugi strani (38), sklenjenim s Sklepom Sveta (EU) 2016/342 (39), se izvzetje od dajatev v okviru tarifnih kvot pod zaporednima številkama 09.1570 in 09.1572 začasno zamrzne, če Kosovo (40) za zadevne proizvode izplačuje izvozne subvencije. 9. Za tarifne kvote pod zaporednima številkama 09.1570 in 09.1572 se v dokumentu VI-1 navede skladnost z zahtevami iz odstavka 1, kot sledi: „Proizvodi, navedeni v tem potrdilu, ne prejemajo izvoznih subvencij.“

ODDELEK 5

GOVEJE IN TELEČJE MESO

Člen 17 Upravljanje tarifnih kvot pod zaporednima številkama 09.0144 in 09.0145 ter tarifnih podkvot pod zaporednimi številkami 09.0161, 09.0162, 09.0163 in 09.0164 1. Tarifni kvoti pod zaporednima številkama 09.0144 in 09.0145 se upravljata kot glavni tarifni kvoti. 2. Glavna tarifna kvota pod zaporedno številko 09.0144 se upravlja z dvema tarifnima podkvotama pod zaporednima številkama 09.0161 in 09.0162. 3. Glavna tarifna kvota pod zaporedno številko 09.0145 se upravlja z dvema tarifnima podkvotama pod zaporednima številkama 09.0163 in 09.0164. 4. Tarifni podkvoti pod zaporednima številkama 09.0161 in 09.0163 se uporabljata za oznako KN 0202 20 30; tarifni podkvoti pod zaporednima številkama 09.0162 in 09.0164 se uporabljata za oznake KN 0202 30 10, 0202 30 50, 0202 30 90 in 0206 29 91. 5. Upravičenost do tarifnih kvot pod zaporednima številkama 09.0144 in 09.0145 se lahko prizna samo, če je bil predložen zahtevek za tarifne podkvote pod zaporednimi številkami 09.0161, 09.0162, 09.0163 in 09.0164.

Člen 18 Opredelitve pojmov za tarifni kvoti pod zaporednima številkama 09.0144 in 09.0145 ter tarifne podkvote pod zaporednimi številkami 09.0161, 09.0162, 09.0163 in 09.0164 1. V tej uredbi izraz „proizvod A“ v okviru tarifnih kvot pod zaporednimi številkami 09.0144, 09.0161 in 09.0162 pomeni predelan proizvod, ki spada pod oznake KN 1602 10 00, 1602 50 31 ali 1602 50 95 in ki ne vsebuje drugega mesa kot govejega. Proizvod ima razmerje med kolagenom beljakovinami največ 0,45 in vsebuje najmanj 20 mas. % pustega mesa brez klavničnih proizvodov in maščobe, meso in želatina pa predstavljata najmanj 85 % skupne neto teže. V tem odstavku: (a) se vsebnost kolagena določi tako, da se vsebnost hidroksiprolina, ki se določi po metodi ISO 3496-1994, pomnoži s faktorjem 8. (b) se vsebnost pustega govejega mesa brez maščobe določi po postopku, določenem v Prilogi k Uredbi Komisije (EGS) št. 2429/86 (41); (c) klavnični proizvodi vključujejo: glave in dele glave (vključno z ušesi), spodnje dele nog, repe, srca, seske, jetra, ledvice, priželjc in trebušno slinavko, možgane, pljuča, goltanec, notranjo mišično prepono, vranico, jezike, pečo, hrbtenjačo, užitno kožo, reprodukcijske organe (npr. maternico, jajčnike in testise), ščitnico, hipofizo; (d) proizvod se dovolj toplotno obdela, da se zagotovi koagulacija mesnih beljakovin v celotnem proizvodu, kar povzroči, da se na površini reza ne pojavijo sledovi rdečkaste tekočine, kadar se proizvod prereže vzdolž najdebelejšega dela. 2. V tej uredbi „proizvod B“ v okviru tarifnih kvot pod zaporednimi številkami 09.0145, 09.0163 in 09.0164 pomeni predelan proizvod, ki vsebuje goveje meso, razen proizvodov iz točke (a) dela XV Priloge I k Uredbi (EU) št. 1308/2013 ali proizvodov iz odstavka 1 tega člena. Za proizvod B se šteje tudi predelani proizvod, ki spada pod oznako KN 0210 20 90, ki je bil sušen ali prekajen, tako da sta se barva in čvrstost svežega mesa v celoti izgubili, ter katerega razmerje med vodo in beljakovinami ne presega 3:2.

Člen 19 Posebne določbe za tarifni kvoti pod zaporednima številkama 09.0144 in 09.0145 ter tarifne podkvote pod zaporednimi številkami 09.0161, 09.0162, 09.0163 in 09.0164 1. Količine se izražajo v protivrednosti mesa s kostmi. Za namene tega odstavka je 100 kg govejega mesa s kostmi enakovredno 77 kilogramom govejega mesa brez kosti. 2. V treh mesecih od datuma sprostitve v prosti promet v Uniji se celotna uvožena količina predela v zahtevani končni proizvod v skladu s členom 18. 3. Proizvodi, uvoženi v okviru tarifnih kvot pod zaporednima številkama 09.0144 in 09.0145 ter tarifnih podkvot pod zaporednimi številkami 09.0161, 09.0162, 09.0163 in 09.0164, se dajo v postopek posebne rabe v skladu s členom 254 Uredbe (EU) št. 952/2013. 4. Da bi preverili kakovost končnega proizvoda in ugotovile skladnost s predelovalčevo formulo sestave proizvoda, lahko pristojni organi držav članic odvzamejo reprezentativne vzorce in analizirajo navedene proizvode. 5. Pristojni organ prejme dokazilo, da je bila celotna količina uvoženega mesa predelana v zahtevane končne proizvode v navedenem obratu v treh mesecih od datuma sprostitve v prosti promet. Če je bilo meso predelano po navedenem roku treh mesecev, se varščina sprosti, vendar se odšteje 15 % in dodatno še 2 % od preostalega zneska za vsak dan, za katerega je bil rok prekoračen. 6. Dokazilo o predelavi se predloži v sedmih mesecih od datuma sprostitve v prosti promet. Če se dokazilo o predelavi sestavi v navedenem roku sedmih mesecev in predloži v 18 mesecih po poteku tega roka, se zaseženi znesek, zmanjšan za 15 % zneska varščine, povrne. 7. Višina varščine, ki jo položijo izvajalci za zagotovitev, da je izpolnjena obveznost iz odstavka 2, je določena v Prilogi I.

Člen 20 Tarifne kvote pod zaporednimi številkami 09.0142, 09.0143 in 09.0146 1. V tej uredbi za tarifni kvoti pod zaporednima številkama 09.0142 in 09.0143 „zamrznjeni rebrni deli trebušne prepone“ pomeni rebrne dele trebušne predpone, ki so zamrznjeni, z notranjo temperaturo največ – 12 °C, ko se sprostijo v prosti promet v Uniji. 2. V okviru tarifnih kvot 09.0142 in 09.0143 se lahko uvažajo samo celi rebrni deli trebušne prepone. 3. Rebrni deli trebušne prepone, uvoženi v okviru tarifne kvote pod zaporedno številko 09.0143, se lahko sprostijo v prosti promet samo, če jim je priloženo potrdilo o pristnosti, ki ga je izdala Argentina v skladu z delom F Priloge II. 4. Potrdilo o pristnosti se lahko uporablja samo za uvozno deklaracijo. 5. Potrdila o pristnosti morajo biti sestavljena v enem od uradnih jezikov Unije ali Argentine in so opremljena s posamezno serijsko številko, ki jo dodelijo organi izdajatelji. 6. Potrdila o pristnosti so veljavna le, če so pravilno izpolnjena in jih potrdi organ izdajatelj. Potrdila o pristnosti se štejejo za pravilno potrjena, če so opremljena z datumom in krajem izdaje, natisnjenim pečatom ali žigom organa izdajatelja ter podpisom osebe ali oseb, ki so pooblaščene za njihovo podpisovanje. 7. Organ izdajatelj iz odstavka 6: (a) mora biti kot tak priznan s strani Argentine; (b) se mora obvezati, da bo preveril podatke na potrdilih o pristnosti; (c) se mora obvezati, da bo na zahtevo predložil Komisiji in državam članicam informacije, ki bodo omogočile preverjanje podatkov na potrdilih o pristnosti. 8. Ime pristojnega organa Argentine za izdajo potrdil o pristnosti se objavi v seriji C Uradnega lista Evropske unije. 9. Potrdila o pristnosti veljajo tri mesece od datuma izdaje in v nobenem primeru ne po zadnjem dnevu obdobja tarifne kvote. 10. Pravila o poreklu, ki se uporabljajo za proizvode, uvožene v okviru tarifne kvote pod zaporedno številko 09.0146, so pravila iz člena 4 Sporazuma med Evropsko skupnostjo in Švicarsko konfederacijo o trgovini s kmetijskimi proizvodi (42), ki je bil sklenjen s Sklepom Sveta in Komisije 2002/309/ES, Euratom (43).

Člen 21 Tarifna kvota pod zaporedno številko 09.0113 1. Dajatev znotraj kvote se uporablja pod pogojem, da se uvožene živali pitajo vsaj 120 dni v državi članici, v katero so bile uvožene, v proizvodnih enotah, ki jih mora uvoznik navesti v mesecu dni po njihovi sprostitvi v prosti promet. 2. V skladu s členom 254 Uredbe (EU) št. 952/2013 so uvožene živali predmet postopka posebne rabe, da bi bilo zagotovljeno, da je izpolnjena zahteva glede pitanja iz odstavka 1 tega člena. 3. Višina varščine, ki jo položijo izvajalci za zagotovitev, da je izpolnjena zahteva glede pitanja iz odstavka 1, je določena v Prilogi I. 4. Poleg morebitnih primerov višje sile se varščina iz odstavka 3 sprosti, če se pristojnemu organu države članice predloži dokazilo: (a) da je bilo mlado govedo pitano na kmetiji ali kmetijah, navedenih v skladu z odstavkom 1; (b) da mlado govedo ni bilo zaklano pred iztekom obdobja 120 dni od datuma uvoza ali (c) da je bilo pred iztekom obdobja iz točke (b) zaklano iz zdravstvenih razlogov ali je umrlo zaradi bolezni ali nesreče.

Člen 22 Tarifni kvoti pod zaporednima številkama 09.0114 in 09.0115 1. Za tarifni kvoti pod zaporednima številkama 09.0114 in 09.0115 se živali štejejo za „živali, razen tistih za zakol“, če se ne zakoljejo v štirih mesecih od datuma sprejetja deklaracije o sprostitvi v prosti promet. V ustrezno dokazanih primerih višje sile se lahko odobrijo odstopanja. 2. Da bi bili upravičeni do uvozne tarifne kvote pod zaporedno številko 09.0115, je treba predložiti naslednje: (a) za bike: zootehniško spričevalo; (b) za krave in telice: zootehniško spričevalo ali potrdilo o registraciji v rodovniški knjigi, ki potrjuje čistost pasme. 3. V skladu s členom 254 Uredbe (EU) št. 952/2013 se živali, uvožene v okviru tarifnih kvot pod zaporednima številkama 09.0114 in 09.0115, dajo v postopek posebne rabe, da je zagotovljeno, da ne bodo zaklane v štirih mesecih od sprostitve v prosti promet. 4. Višina varščine, ki jo položijo izvajalci za zagotovitev, da je izpolnjena zahteva glede zakola iz odstavka 3, je določena v Prilogi I. 5. Varščina iz odstavka 4 se sprosti takoj, ko se zadevnim carinskim organom predloži dokaz, da: (a) živali niso bile zaklane v štirih mesecih od datuma sprostitve v prosti promet ali (b) so bile živali zaklane v tem obdobju zaradi višje sile ali zaradi zdravstvenih razlogov ali pa so poginile zaradi bolezni ali nesreče.

Člen 23 Upravljanje tarifne kvote pod zaporedno številko 09.2201 ter tarifnih podkvot pod zaporednima številkama 09.2202 in 09.2203 1. Tarifna kvota pod zaporedno številko 09.2201 se upravlja kot glavna tarifna kvota s štirimi četrtletnimi tarifnimi podkvotami pod zaporednima številkama 09.2202 in 09.2203. 2. Upravičenost do tarifne kvote pod zaporedno številko 09.2201 se lahko prizna samo, če je bil predložen zahtevek za tarifne podkvote pod zaporednima številkama 09.2202 in 09.2203.

Člen 24 Opredelitve pojmov in zahteve za tarifno kvoto pod zaporedno številko 09.2201 ter tarifni podkvoti pod zaporednima številkama 09.2202 in 09.2203 1. Za tarifne kvote pod zaporednimi številkami 09.2201, 09.2202 in 09.2203 veljajo naslednje opredelitve pojmov: (a) „zamrznjeno meso“ pomeni meso, ki je zamrznjeno in ima ob sprostitvi v prosti promet v Uniji notranjo temperaturo največ – 12 °C; (b) „telice in junci“ pomeni „govedo“ v skladu z opredelitvijo v delu V Priloge II k Uredbi (EU) št. 1308/2013, ki ustreza kategoriji E oziroma C v skladu z opredelitvijo iz dela A.II v Prilogi IV k navedeni uredbi. 2. Visokokakovostno sveže, ohlajeno ali zamrznjeno goveje meso je primerno za uvoz v okviru tarifnih kvot pod zaporednimi številkami 09.2201, 09.2202 in 09.2203, če izpolnjuje naslednje zahteve: (a) kosi govejega mesa so pridobljeni iz trupov telic in juncev, mlajših od 30 mesecev, ki so se vsaj 100 dni pred zakolom prehranjevali s krmo, ki vsebuje najmanj 62 % koncentratov in/ali soproizvodov krmnega žita v suhi snovi krme ter dosega ali presega vsebnost presnovne energije več kot 12,26 mega joulov na kilogram suhe snovi; (b) telice in junci, ki se prehranjujejo s krmo iz točke (a), dobijo na dan v povprečju količino krme (v suhi snovi), ki ni manjša od 1,4 % njihove žive telesne teže; (c) trupe, iz katerih so pridobljeni kosi govejega mesa, oceni ocenjevalec, zaposlen pri nacionalni vladi, pri čemer ocena in posledično razvrščanje trupov temeljita na metodi, ki jo je odobrila nacionalna vlada. Ocenjevalna metoda nacionalne vlade in njeno razvrščanje morata oceniti pričakovano kakovost trupov na podlagi kombinacije zrelosti trupov in lastnosti okusnosti kosov govejega mesa. Takšna metoda ocenjevanja vključuje med drugim oceno lastnosti zrelosti glede barve in teksture dolge hrbtne mišice, kosti in okostenitve hrustancev ter tudi oceno pričakovanih lastnosti okusnosti, vključno s kombinacijo posebnih lastnosti medmišične maščobe in čvrstosti dolge hrbtne mišice; (d) kosi se označijo v skladu s členom 13 Uredbe (ES) št. 1760/2000 Evropskega parlamenta in Sveta (44). Podatkom na oznaki iz točke (d) se lahko doda navedba „Goveje meso visoke kakovosti“.

Člen 25 Potrdila o pristnosti za tarifno kvoto pod zaporedno številko 09.2201 ter tarifni podkvoti pod zaporednima številkama 09.2202 in 09.2203 1. Za upravičenost do tarifne kvote pod zaporedno številko 09.2201 je treba carinskim organom Unije predložiti potrdilo o pristnosti, izdano v zadevni tretji državi. 2. Potrdilo o pristnosti se sestavi v skladu z vzorcem iz dela G Priloge II. 3. Na hrbtni strani potrdila o pristnosti je navedeno, da meso s poreklom iz države izvoznice izpolnjuje zahteve iz člena 24. 4. Potrdilo o pristnosti je veljavno le, če je pravilno izpolnjeno in ga potrdi organ izdajatelj. 5. Potrdilo o pristnosti se šteje za pravilno potrjeno, če je opremljeno z datumom in krajem izdaje ter pečatom organa izdajatelja. 6. Pečat se lahko nadomesti z natisnjenim žigom na izvirniku in morebitnih izvodih potrdila o pristnosti. 7. Potrdilo o pristnosti je veljavno tri mesece od datuma izdaje.

Člen 26 Organi izdajatelji v tretjih državah za uvoz v okviru tarifne kvote pod zaporedno številko 09.2201 ter tarifni podkvoti pod zaporednima številkama 09.2202 in 09.2203 1. Organ izdajatelj iz člena 25: (a) se prizna kot tak s strani pristojnega organa države izvoznice; (b) se obveže, da bo preverjal podatke, vpisane na potrdilih o pristnosti. 2. Komisiji se sporočijo naslednje informacije: (a) ime in naslov, po možnosti vključno z elektronskim in spletnim naslovom, organa ali organov, priznanih za izdajo potrdil o pristnosti iz člena 25; (b) vzorec odtisa pečatov, ki jih uporablja organ izdajatelj oziroma organi izdajatelji; (c) postopki in merila, ki jih upošteva organ izdajatelj oziroma organi izdajatelji pri ugotavljanju, ali so zahteve iz člena 24 izpolnjene.

Člen 27 Objava imen organov izdajateljev v tretjih državah za tarifno kvoto pod zaporedno številko 09.2201 ter tarifni podkvoti pod zaporednima številkama 09.2202 in 09.2203 Ko so zahteve iz člena 26 izpolnjene, Komisija objavi ime zadevnega organa izdajatelja oziroma organov izdajateljev v seriji C Uradnega lista Evropske unije.

ODDELEK 6

MLEKO IN MLEČNI IZDELKI

Člen 28 Opredelitve pojmov in zahteve za tarifno kvoto pod zaporedno številko 09.0151 1. Za tarifno kvoto pod zaporedno številko 09.0151 v opredelitvi pojma „sir za predelavo“ izraz „topljeni sir“ pomeni proizvod, ki spada pod oznako KN 0406 30. 2. Proizvodi, uvoženi v okviru tarifne kvote pod zaporedno številko 09.0151, se dajo v postopek posebne rabe v skladu s členom 254 Uredbe (EU) št. 952/2013.

Člen 29 Tarifna kvota pod zaporedno številko 09.0153 ter tarifni podkvoti pod zaporednima številkama 09.0159 in 09.0160 1. Tarifna kvota pod zaporedno številko 09.0153 se upravlja kot glavna tarifna kvota z dvema tarifnima podkvotama pod zaporednima številkama 09.0159 in 09.0160. 2. Tarifna podkvota 09.0159 se uporablja za oznako KN 0405 10; tarifna podkvota 09.0160 se uporablja za oznako KN 0405 90. 3. Upravičenost do tarifne kvote pod zaporedno številko 09.0153 se lahko prizna samo, če je bil predložen zahtevek za tarifne podkvote pod zaporednima številkama 09.0159 in 09.0160.

ODDELEK 7

PRAŠIČJE MESO

Člen 30 Opredelitve za tarifno kvoto pod zaporedno številko 09.0118 Za tarifno kvoto pod zaporedno številko 09.0118 file, svež, ohlajen ali zamrznjen, ki spada pod oznaki KN ex 0203 19 55 in ex 0203 29 55, zajema kose, vključno z mesom mišic musculus major psoas in musculus minor psoas, z glavo ali brez, očiščene ali ne.

ODDELEK 8

OVČJE IN KOZJE MESO

Člen 31 Tarifne kvote v sektorju ovčjega in kozjega mesa 1. Za tarifne kvote v sektorju ovčjega in kozjega mesa „kozliček“ pomeni kozlička do starosti enega leta. 2. Za izračun količin „ekvivalenta mase trupa“ se neto teža pomnoži z naslednjimi koeficienti: (a) za jagnječje meso brez kosti in meso kozlička brez kosti: 1,67; (b) za meso koštrunov in ovc brez kosti, za kozje meso brez kosti, razen za meso kozlička in mešanice navedenih: 1,81; (c) za proizvode iz mesa s kostmi: 1,00; (d) za žive živali: 0,47. 3. Pri tarifni kvoti, ki je del preferencialnega tarifnega sporazuma, je dokazilo o poreklu iste vrste kot dokazilo o poreklu, predpisano v zadevnem sporazumu. 4. Kadar se tarifne kvote, ki izvirajo iz iste tretje države in so posledica tako preferencialnega tarifnega sporazuma kot nepreferencialnega sporazuma, združijo, se za zadevne proizvode carinskim organom Unije predloži dokazilo o poreklu, predpisano v zadevnem sporazumu, skupaj s carinsko deklaracijo za sprostitev v prosti promet. 5. Pri tarifnih kvotah, ki niso posledica preferencialnih tarifnih sporazumov, se za zadevne proizvode carinskim organom Unije predloži carinska deklaracija za sprostitev v prosti promet skupaj z dokumentom, ki ga izda pristojni organ ali agencija v tretji državi porekla. Ta dokument vsebuje: (a) ime pošiljatelja; (b) vrsto proizvoda in oznako KN; (c) število paketov, njihovo naravo, označbe in številke; (d) zaporedno številko ali zaporedne številke zadevnih tarifnih kvot; (e) skupno neto težo po kategorijah koeficientov, kakor so določeni v Prilogi I.

POGLAVJE III

KONČNE DOLOČBE

Člen 32 Začetek veljavnosti in uporaba Ta uredba začne veljati sedmi dan po objavi v Uradnem listu Evropske unije. Ta uredba se uporablja za obdobja tarifnih kvot, ki se začnejo od 1. januarja 2021 dalje.

Ta uredba je v celoti zavezujoča in se neposredno uporablja v vseh državah članicah. V Bruslju, 11. novembra 2020 Za Komisijo Predsednica Ursula VON DER LEYEN

(1) UL L 347, 20.12.2013, str. 671.

(2) UL L 150, 20.5.2014, str. 1.

(3) Delegirana uredba Komisije (EU) 2020/1987 z dne 14. julija 2020 o dopolnitvi Uredbe (EU) št. 1308/2013 Evropskega parlamenta in Sveta in Uredbe (EU) št. 1306/2013 Evropskega parlamenta in Sveta glede pologa in sprostitve varščin pri upravljanju tarifnih kvot, ki temelji na kronološkem vrstnem redu vloženih zahtevkov (glej stran 1 tega Uradnega lista).

(4) Uredba Komisije (ES) št. 2535/2001 z dne 14. decembra 2001 o podrobnih pravilih za uporabo Uredbe Sveta (ES) št. 1255/1999 glede uvoznega režima za mleko in mlečne proizvode ter o odprtju tarifnih kvot (UL L 341, 22.12.2001, str. 29).

(5) Uredba Komisije (ES) št. 442/2009 z dne 27. maja 2009 o odprtju in upravljanju tarifnih kvot Skupnosti v sektorju prašičjega mesa (UL L 129, 28.5.2009, str. 13).

(6) Izvedbena uredba Komisije (EU) št. 1273/2011 z dne 7. decembra 2011 o odprtju in zagotovitvi upravljanja nekaterih tarifnih kvot za uvoz riža in lomljenega riža (UL L 325, 8.12.2011, str. 6).

(7) Delegirana uredba Komisije (EU) 2020/760 z dne 17. decembra 2019 o dopolnitvi Uredbe (EU) št. 1308/2013 Evropskega parlamenta in Sveta glede pravil za upravljanje uvoznih in izvoznih tarifnih kvot, za katere so potrebna dovoljenja, ter dopolnitvi Uredbe (EU) št. 1306/2013 Evropskega parlamenta in Sveta glede položitve varščin pri upravljanju tarifnih kvot (UL L 185, 12.6.2020, str. 1).

(8) Uredba Komisije (ES) št. 2305/2003 z dne 29. decembra 2003 o odprtju in zagotavljanju upravljanja tarifnih kvot Skupnosti za uvoz ječmena iz tretjih držav (UL L 342, 30.12.2003, str. 7).

(9) Uredba Komisije (ES) št. 1964/2006 z dne 22. decembra 2006 o podrobnih pravilih za odprtje in upravljanje uvozne kvote za riž s poreklom iz Bangladeša ob uporabi Uredbe Sveta (EGS) št. 3491/90 (UL L 408, 30.12.2006, str. 20).

(10) Uredba Komisije (ES) št. 539/2007 z dne 15. maja 2007 o odprtju in upravljanju tarifnih kvot v sektorju za jajca in jajčni albumin (UL L 128, 16.5.2007, str. 19).

(11) Uredba Komisije (ES) št. 616/2007 z dne 4. junija 2007 o odprtju in upravljanju tarifnih kvot Skupnosti v sektorju za perutnino s poreklom iz Brazilije, Tajske in drugih tretjih držav (UL L 142, 5.6.2007, str. 3).

(12) Uredba Komisije (ES) št. 1384/2007 z dne 26. novembra 2007 o določitvi podrobnih pravil za uporabo Uredbe Sveta (ES) št. 2398/96 o odprtju in upravljanju nekaterih kvot za uvoz proizvodov iz perutninskega mesa s poreklom iz Izraela v Skupnost (UL L 309, 27.11.2007, str. 40).

(13) Uredba Komisije (ES) št. 1385/2007 z dne 26. novembra 2007 o določitvi podrobnih pravil za uporabo Uredbe Sveta (ES) št. 774/94 o odprtju in zagotavljanju upravljanja določenih tarifnih kvot Skupnosti za perutninsko meso (UL L 309, 27.11.2007, str. 47).

(14) Uredba Komisije (ES) št. 412/2008 z dne 8. maja 2008 o odprtju in upravljanju uvozne tarifne kvote za zamrznjeno goveje meso, namenjeno za predelavo (UL L 125, 9.5.2008, str. 7).

(15) Uredba Komisije (ES) št. 748/2008 z dne 30. julija 2008 o odprtju in upravljanju uvoznih tarifnih kvot za zamrznjene rebrne dele trebušnih prepon govejih živali, ki spadajo v tarifno oznako KN 0206 29 91 (prenovitev) (UL L 202, 31.7.2008, str. 28).

(16) Izvedbena uredba Komisije (EU) št. 480/2012 z dne 7. junija 2012 o odprtju in upravljanju tarifnih kvot za lomljen riž s tarifno oznako KN 1006 40 00 za proizvodnjo pripravkov hrane s tarifno oznako KN 1901 10 00 (UL L 148, 8.6.2012, str. 1).

(17) Izvedbena uredba Komisije (EU) št. 1223/2012 z dne 18. decembra 2012 o določitvi podrobnih pravil za uporabo uvozne tarifne kvote za živo govedo s težo, ki presega 160 kg, in s poreklom iz Švice, določenih s Sporazumom med Evropsko skupnostjo in Švicarsko konfederacijo o trgovini s kmetijskimi proizvodi (UL L 349, 19.12.2012, str. 39).

(18) Izvedbena uredba Komisije (EU) 2015/2447 z dne 24. novembra 2015 o določitvi podrobnih pravil za izvajanje nekaterih določb Uredbe (EU) št. 952/2013 Evropskega parlamenta in Sveta o carinskem zakoniku Unije (UL L 343, 29.12.2015, str. 558).

(19) Uredba (EU) 2019/216 Evropskega parlamenta in Sveta z dne 30. januarja 2019 o porazdelitvi tarifnih kvot, vključenih na seznam Unije v okviru STO, po izstopu Združenega kraljestva iz Unije in o spremembi Uredbe Sveta (ES) št. 32/2000 (UL L 38, 8.2.2019, str. 1).

(20) Uredba Sveta (ES) št. 32/2000 z dne 17. decembra 1999 o odpiranju in zagotavljanju upravljanja tarifnih kvot Skupnosti določenih v GATT in nekaterih drugih tarifnih kvot Skupnosti ter o vzpostavitvi podrobnih pravil za prilagajanje teh kvot in o razveljavitvi Uredbe Sveta (ES) št. 1808/95 (UL L 5, 8.1.2000, str. 1).

(21) Izvedbena uredba Komisije (EU) 2019/386 z dne 11. marca 2019 o pravilih glede porazdelitve tarifnih kvot za nekatere kmetijske proizvode, vključene na seznam Unije v okviru STO, po izstopu Združenega kraljestva iz Unije ter glede izdanih uvoznih dovoljenj in dodeljenih uvoznih pravic v okviru teh tarifnih kvot (UL L 70, 12.3.2019, str. 4).

(22) Uredba (EU) št. 952/2013 Evropskega parlamenta in Sveta z dne 9. oktobra 2013 o carinskem zakoniku Unije (UL L 269, 10.10.2013, str. 1).

(23) UL L 54, 26.2.2013, str. 4.

(24) Sklep Sveta 2013/94/EU z dne 26. marca 2012 o sklenitvi Regionalne konvencije o pan-evro-mediteranskih preferencialnih pravilih o poreklu (UL L 54, 26.2.2013, str. 3).

(25) UL L 53, 22.2.1997, str. 2.

(26) Sklep Sveta 97/126/ES z dne 6. decembra 1996 o sklenitvi sporazuma med Evropsko skupnostjo na eni strani in vlado Danske ter lokalno vlado Ferskih otokov na drugi strani (UL L 53, 22.2.1997, str. 1).

(27) UL L 171, 27.6.1973, str. 2.

(28) Uredba (EGS) št. 1691/73 Sveta z dne 25. junija 1973 o sklenitvi sporazuma med Evropsko gospodarsko skupnostjo in Kraljevino Norveško ter o sprejetju določb za njegovo izvajanje (UL L 171, 27.6.1973, str. 1).

(29) Uredba Komisije (EU) št. 642/2010 z dne 20. julija 2010 o pravilih za uporabo (uvoznih dajatev za sektor žit) Uredbe Sveta (ES) št. 1234/2007 (UL L 187, 21.7.2010, str. 5).

(30) Uredba Komisije (ES) št. 1312/2008 z dne 19. decembra 2008 o določitvi pretvorbenih količnikov, stroškov predelave in vrednosti stranskih proizvodov za različne stopnje predelave riža (UL L 344, 20.12.2008, str. 56).

(31) Delegirana uredba Komisije (EU) 2018/273 z dne 11. decembra 2017 o dopolnitvi Uredbe (EU) št. 1308/2013 Evropskega parlamenta in Sveta glede sistema dovoljenj za zasaditev vinske trte, registra vinogradov, spremnih dokumentov in certificiranja, registra o prejemu in izdaji, obveznega prijavljanja, uradnega obveščanja in objavljanja sporočenih informacij ter o dopolnitvi Uredbe (EU) št. 1306/2013 Evropskega parlamenta in Sveta glede ustreznih preverjanj in kazni, spremembi uredb Komisije (ES) št. 555/2008, (ES) št. 606/2009 in (ES) št. 607/2009 ter razveljavitvi Uredbe Komisije (ES) št. 436/2009 in Delegirane uredbe Komisije (EU) 2015/560 (UL L 58, 28.2.2018, str. 1).

(32) UL L 278, 18.10.2013, str. 16.

(33) Sklep Sveta in Komisije z dne 22. julija 2013 o sklenitvi Stabilizacijsko-pridružitvenega sporazuma med Evropskima skupnostma in njunimi državami članicami na eni strani ter Republiko Srbijo na drugi strani (UL L 278, 18.10.2013, str. 14).

(34) UL L 342, 27.12.2001, str. 9.

(35) Sklep sveta 2001/916/ES z dne 3. decembra 2001 o sklenitvi Dodatnega protokola o prilagoditvi trgovinskih vidikov Stabilizacijsko-pridružitvenega sporazuma med Evropskimi skupnostmi in njihovimi državami članicami na eni strani in Nekdanjo jugoslovansko republiko Makedonijo na drugi strani zaradi upoštevanja izida pogajanj med strankama o vzajemnih preferencialnih koncesijah za nekatera vina, vzajemnem priznavanju, zaščiti in nadzoru imen vin ter vzajemnem priznavanju, zaščiti in nadzoru označb za žgane pijače in aromatizirane pijače (UL L 342, 27.12.2001, str. 6).

(36) UL L 84, 20.3.2004, str. 13.

(37) Sklep Sveta in Komisije z dne 23. februarja 2004 o sklenitvi Stabilizacijsko-pridružitvenega sporazuma med Evropskimi skupnostmi in njihovimi državami članicami na eni strani in Nekdanjo jugoslovansko republiko Makedonijo na drugi (2004/239/ES, Euratom) (UL L 84, 20.3.2004, str. 1).

(38) UL L 71, 16.3.2016, str. 3.

(39) Sklep Sveta (EU) 2016/342 z dne 12. februarja 2016 o sklenitvi Stabilizacijsko-pridružitvenega sporazuma med Evropsko unijo in Evropsko skupnostjo za atomsko energijo na eni strani ter Kosovom na drugi strani, v imenu Unije (UL L 71, 16.3.2016, str. 1).

(40) To poimenovanje ne posega v stališča glede statusa ter je v skladu z RVSZN 1244/1999 in mnenjem Meddržavnega sodišča o razglasitvi neodvisnosti Kosova.

(41) Uredba Komisije (EGS) št. 2429/86 z dne 31. julija 1986 o postopku za določanje deleža mesa v pripravljenem in konzerviranem mesu, ki se uvršča pod podštevilko ex 16.02 B III b) 1) nomenklature, vsebovane v Prilogi k Uredbi (EGS) št. 2184/86 (UL L 210, 1.8.1986, str. 39).

(42) UL L 114, 30.4.2002, str. 132.

(43) Sklep Sveta in Komisije glede sporazuma o znanstvenem in tehnološkem sodelovanju z dne 4. aprila 2002 o sklenitvi sedmih sporazumov s Švicarsko konfederacijo (2002/309/ES, Euratom) (UL L 114, 30.4.2002, str. 1).

(44) Uredba (ES) št. 1760/2000 Evropskega parlamenta in Sveta z dne 17. julija 2000 o uvedbi sistema za identifikacijo in registracijo govedi ter o označevanju govejega mesa in proizvodov iz govejega mesa in razveljavitvi Uredbe Sveta (ES) št. 820/97 (UL L 204, 11.8.2000, str. 1).